钦定古今图书集成/明伦汇编/交谊典/第071卷 > 宋册府元龟 > 《邺公园池饯韦侍郎神都留守序》张说
## 钦定古今图书集成/明伦汇编/交谊典/第071卷 > 宋册府元龟 > 《邺公园池饯韦侍郎神都留守序》张说

夫良才出乎休运，大任归乎令德。四海既安，乃注意
于贤相；两都分正，实具瞻于师尹。鸾台侍郎兼左庶
子韦公，国之桢干，人之表仪，矜严有叔子之容，持重
得杨公之望。门通禁省，当朝称累代之名；管综诸闱，
帖职尽一时之美。顷以五星东聚，八月西巡，武王既
入于镐京，君陈当往于洛邑。中日晷之盈缩，均天宇
“之会同。清庙明堂，政理之本也；敖仓武库，兵食之原
也。机务所总，半天下之军国；听讼实繁，连海隅之郡
县。”恩有密而处远，事有疏而授亲，腹心遐寄，惟贤是
属。岁临单阏，月在长嬴，同萧何之居守，当阴识之留
镇。北阙拜辞，西堂宴饯。大军垂藻，承月露之光荣；元
良赐服，被星海之耀润。执事以同列之好，载壶酒而
送行。邺公以弥甥之礼，扫郊园而留别。此地有离洲
别屿，竹馆荷亭，曲沼环合而连注，丛山相望而间起。
幽隐长寂，萧条远风，通终南之云气，下昆明之水鸟。
尔其驻马青林，肆筵碧岸。清管四发，坐客增悲；高台
一望，游人忘返。韦公方祗率嘉命，保釐成周，树之风
声，流我王泽。然而临觞不乐，首路迟迟。琐闱夕拜，恋
未央之宫阙；锦服昼游，怀杜林之桑梓。层城日下，高
盖云飞。天子赋诗，已载宠行之史；群公盛集，须传出
宿之文。凡若干首，合成一卷。陆生何幸，暂游朝宰之
间？商也悲然，轻述《国风》之序云尔。